tartuNLP/wikipedia-smugri-20251201 huggingface dataset:
Savonlinnasali

Savonlinnasali on vuonna 2002 valmistunut kokous- ja konserttitalo Savonlinnan keskustassa. Savonlinnasali Oy:n osakkaita ovat Savonlinnan kaupunki ja Savonlinnan oopperajuhlat. Savonlinnasalissa järjestetään hyvin monenlaisia yleisötapahtumia sekä yritys- ja yksityistilaisuuksia. Tapahtumatalo toimii aktiivisesti yhteistyössä myös Savonlinnan Oopperajuhlien kanssa.
Sijainti.
Savonlinnasali sijaitsee Savonlinnan keskustassa, Kasinosaarella. Yhdessä viereisten Sulosaaren ja Verkkosaaren kanssa tämä kolmen saaren ryhmä tunnetaan Onnellisten saarina. Hopealahden yli Kauppatorilta Kasinosaarelle johtaa kävelysilta. Savonlinnasalilta on matkaa junaseisakkeelle 250 m, linja-autoasemalle 1 km ja lentokentälle 13 km.
Historia.
Savonlinna tunnetaan perinteikkäänä kylpyläkaupunkina. Olavin Kylpylaitos goottilaistyylisine torneineen ja Kasino ulkoterasseineen valmistuivat kaupungin keskellä sijaitsevalle Kasinosaarelle vuonna 1896. Kasinoa laajennettiin vuonna 1898, jolloin sen rinnalle nousi 500-paikkainen juhlasali. Tulipalo kuitenkin tuhosi juhlasalin täysin vuonna 1928. Palolta säästynyt Kasino jatkoi toimintaansa kylpylävieraiden ja paikkakuntalaisten kohtaamispaikkana. Keväällä 2001 tehtiin päätös uuden salin rakentamisesta ja Savonlinnasali avattiin yleisölle heinäkuussa 2002. Wanha Kasino korjattiin perusteellisesti, ja se palvelee nykyisin tilausravintolana ja lämpiötilana konserttien yhteydessä.
Tilat.
Savonlinnasalin pääsali on 800-paikkainen konsertti- ja kokoustila. Lisäksi palvelevia tiloja ovat Onnellisten Ateljee, taiteilijalämpiönäkin toimiva Kabinetti Diiva, VIP-tila Kabinetti Aino sekä lämpiöravintola Wanha Kasino. Vuonna 1896 toimintansa aloittanut Wanha Kasino on Johan Jacob Ahrenbergin suunnittelema.
Arkkitehtuuri ja akustiikka.
Savonlinnasalin on suunnitellut Arkkitehtuuritoimisto Riitta ja Kari Ojala ja kiitellyn akustiikan suunnittelusta vastasi Insinööritoimisto Heikki Helimäki Oy.
Pääsali on rakennettu kenkälaatikkomuotoon (40 m x 20 m x 14 m). Ensimmäiset 10 penkkiriviä (alapermanto) ovat siirreltävissä ja orkesterinostimen ansiosta orkesteri tai muut musiikkiryhmät voivat esiintyä kolmessa eri tasossa (orkesterimontussa, lattia- tai lavatasolla). Salin jälkikaiunta-aika on 1,8 sekuntia. Puhetilaisuuksissa jälkikaiunta-aika supistetaan 1,2 sekuntiin akustisten verhojen avulla, jotka sijaitsevat seinien yläosassa. Akustiset “pilvet” esiintymislavan yläpuolella heijastavat äänet takaisin esiintyjille. Pääsalista löytyy myös moderni kokous- sekä konserttitekniikka.
Saimaa Summit.
Saimaa Summit on yritys- ja yhteiskuntaelämän keskeisiin kysymyksiin suuntautuva foorumi. Sen järjestäjänä toimii Savonlinnasali Oy osakkaineen ja yhteistyökumppaneineen. Ensimmäiset foorumit järjestettiin heinäkuussa 2009, jolloin teemoja oli kolme: Media &amp; Yhteiskunta, Ympäristö &amp; Teknologia sekä Elämys &amp; Talous. Heinäkuussa 2010 järjestetään kaksi foorumia, jotka ovat: Venäjä nyt- yritysseminaari sekä Taloutemme tulevaisuus. Saimaa Summit foorumit järjestetään kokous -ja konserttitalo Savonlinnasalissa.
Carl-Benz-Stadion

Carl-Benz-Stadion on stadioni Mannheimissa Saksassa, joka on valmistunut vuonna 1994. Stadionia käytetään pääasiallisesti jalkapallo-otteluiden pelaamiseen ja se on SV Waldhof Mannheimin kotikenttä. Stadionin katsojakapasiteetti on 26 022 katsojaa.
Bundesliigajoukkue 1899 Hoffenheim pelaa stadionilla kotiottelunsa tammikuuhun saakka, jolloin seuran oman uuden stadionin on määrä valmistua.
Rhein-Neckar-Arena

Rhein-Neckar-Arena on stadion lähellä Sinsheimia Baden-Württembergissä. Stadion avattiin 24. tammikuuta 2009. Stadionia käytetään pääasiallisesti jalkapallo-otteluiden pelaamiseen, ja se on TSG 1899 Hoffenheimin kotikenttä. Stadionin katsojakapasiteetti on 30 164 katsojaa.
Andy Priaulx

Andy Priaulx (s. 8. elokuuta 1974 Guernsey) on brittiläinen autourheilija. Hän on European Touring Car Championshipin mestari ja World Touring Car Championshipin kolminkertainen mestari. Uransa alkuvaiheilla Priaulx kilpaili yksipaikkaisissa, mutta suurta menestystä hän on saavuttanut vakioautosarjoissa.
Priaulx oli kaudella 2005 Formula 1 -talli Williamsin testikuljettaja.
Ura.
Priaulx aloitti uransa kahdeksanvanhana kartingissa. Pikaisen kilpavenekokeilun jälkeen hän alkoi teini-ikäisenä kilpailla mäennousukilpailuissa. Hän voitti mäennousussa Britannian mestaruuden vuonna 1995.
Tämän jälkeen Briaulx siirtyi rata-autoiluun. Hän ajoi Britannian Formula 3:ssa ja Britannian Formula Renault'ssa ja siirtyi niiden jälkeen Renault Spider -sarjaan, jossa hän voitti vuonna 1999 mestaruuden. Hänen uransa otti kuitenkin takapakkia, ja Priaulx palasi F3:een vuosiksi 2000–2001. Hän menestyi F3:ssa jonkin verran, mutta oltuaan kauden 2001 loppupisteissä kuudes, vaikka saavuttikin kaksi voittoa, hän ei kyennyt etenemään yksipaikkaisten sarjoissa eteenpäin.
Priaulx siirtyi kaudeksi 2001 Britannian vakioautosarjaan, British Touring Car Championshipiin eli BTCC:hen. Kaudella 2001 hän osallistui vain kahteen kilpailuun, mutta lähti molempiin paalupaikalta ja ajoi toisessa palkintosijalle. Kaudella 2002 hän ajoi BTCC:ssä Hondalla. Tuloksena oli yksi voitto, neljä paalupaikkaa ja viides sija loppupisteissä.
BTCC:stä Priaulx siirtyi kaudeksi 2003 European Touring Car Championshipiin eli ETCC:hen. Hän ylsi RBM Team -tallin BMW:llä kolmeen voittoon ja sijoittui kolmanneksi loppupisteissä. Kaudella 2004 Priaulx jatkoi samassa tallissa. Tällä kertaa hän voitti kauden 20 kilpailusta viisi ja ajoi sarjan mestariksi.
Priaulx on ajanut vuodesta 2005 lähtien World Touring Car Championship -sarjassa eli WTCC:ssä. Priaulx jatkoi kaudella 2005 siitä, mihin edellisellä kaudella ETCC:ssä jäi: hän voitti mestaruuden, vaikka voitti vain yhden kilpailun. Menestys sai jatkoa vielä 2006 ja 2007, sillä hän vei mestaruuden myös silloin.
Dada Kondke

Dada Kondke (oik. Krishna Kondke, 8. elokuuta 1932 – 14. maaliskuuta 1998) oli intialainen näyttelijä ja elokuvaohjaaja. Hän oli marathielokuvan näkyvimpiä hahmoja.
Ura jäi kesken Kondken kuollessa sydänkohtaukseen 65-vuotiaana.
Juha Partanen

Juha ”Partsu” Partanen (s. 1956 Helsinki) on suomalainen toimittaja, yrittäjä ja tietokirjailija. Hän on toiminut toimittajana MTV3:n uutisissa, päällikkötehtävissä Uudessa Suomessa ja Iltalehdessä sekä Ylioppilaslehden, Moottorin ja Pääkaupunkiseudun Talousuutisten päätoimittajana. Vuosituhannen alussa Partanen pyöritti omaa asiakaslehtiyritystään Mediakasvo Oy:tä, joka toimii kirjojen ja lehtien kustantajana. Sen jälkeen hän toimi autovaraosabisneksessä toimivan Atoy Oy:n markkinointijohtajana sekä asiakkuusjohtajana viestintätoimisto Taitomyllyssä. Sittemmin Partanen on työskennellyt yrittäjänä ja Taloustaidon autotoimittajana. Eläkkeelle jäätyään hän on keskittynyt kirjailijan työhön vuodesta 2022 alkaen.
Juha Partanen on myös kirjoittanut muistelmateoksen "Cyrano ja hullu koira" (2006) nuoruudenystävästään muusikko-radiotoimittaja Gösta Sundqvistista. Hän on soittanut bassokitaraa Göstan yhtyeissä, ei kuitenkaan enää Leevi and the Leavingsissa. Sen sijaan kaikkien aikojen ensimmäinen yhtyeestä kertova juttu Ilta-Sanomiin 1978 on hänen kirjoittamansa, ja hän myös kuvasi kansikuvia yhtyeen ensimmäisiin singleihin.
Partanen on kirjoittanut myös Ekovilla Oy:n 30-vuotishistoriikin Kertomus elämää kestävästä eristefirmasta (2009) ja yhdessä Martin Sandelinin kanssa Nokia Oyj:n verkkopuolen historiikin ja digitaalisen puhelinkeskuksen DX200:n tarinan nimellä Nokian jalokivi (2015). Viimeksi häneltä on ilmestynyt Auto- ja liikennetoimittajien yhdistyksen AuLin historiikki Totuuden torvet (2021).
Partanen on asunut suurimman osan elämästään Espoon Haukilahdessa. Hän on valmistunut valtiotieteen kandidaatiksi vuonna 2005 Helsingin yliopistosta. Partanen on naimisissa, ja hänellä on kaksi lasta.
Bud Daley

Leavitt Leo "Bud" Daley (7. lokakuuta 1932 – 15. lokakuuta 2024) oli yhdysvaltalainen baseballpelaaja. Hän oli Major League -tason syöttäjänä vuosina 1955–1964. 
Kaliforniassa syntyneen Daleyn ammattilaisseuroina olivat Cleveland Indians, Kansas City Athletics ja New York Yankees. Hän pelasi tähdistöotteluissa vuosina 1959 ja 1960.
Tam Dalyell

Thomas ”Tam” Dalyell, the Binnsin 11. baronetti (9. elokuuta 1932 – 26. tammikuuta 2017) oli brittiläinen Työväenpuolueen poliitikko. Hän varttui Skotlannissa ja hankki opettajan koulutuksen.
Dalyell istui parlamentin jäsenenä vuosina 1962–2005 ja toimi Edinburghin yliopiston rehtorina vuosina 2003–2006. Hän vastusti niin sanottua devoluutiota eli vallan hajauttamista Britannian keskushallinnolta alueelliselle tasolle Skotlantiin.
Dalyell kirjoitti aktiivisesti lehtiin, muun muassa kolumneja "New Scientistiin" 1960-luvulta. Hän julkaisi myös useita kirjoja.
Dalyellin suvun ensimmäinen baronetti ja Tam Dalyellin esi-isä oli 1600-luvulla elänyt kenraali Tam Dalyell of the Binns eli ”Bluidy Tam”.
Mike Mollo

Mike Mollo (s. 11. helmikuuta 1980 Oak Lawn Illinois) on yhdysvaltalainen raskaansarjan nyrkkeilijä.
Taustaa.
Mike Mollo syntyi työväenluokkalaiseen perheeseen, joka oli muuttanut Italiasta Yhdysvaltoihin Chicagon esikaupunkiin. Nuorena Mollo joutui usein tappeluihin kaduilla. Hänen kykynsä huomioitiin myös paikallisella nyrkkeilyklubilla. Hän oli fyysisesti sopiva nyrkkeilijäksi; hän painoi 230 paunaa eli 105 kilogrammaa jo 14-vuotiaana.
Nyrkkeilyura.
Mollon amatööriura oli lyhyt. Hän siirtyi nopeasti ammattilaiseksi ja debytoi 25. kesäkuuta 2000. Ottelussa hän voitti pistein Terry Coffinin Illionosin Elginissä. Neljä seuraavaa vuotta Mollo otteli tasaisesti voittaen tuntemattomia vastustajiaan. 
Huhtikuussa 2006 Mollo allekirjoitti sopimuksen Don Kingin kanssa tarkoituksenaan päästä suurempiin otteluihin. Mollo myös pääsi yksityisvalmennukseen veteraani Al Bobannin kanssa. 
Mollosta tuli Chicagossa nopeasti suosittu hänen aggressiivisen ottelutyylinsä johdosta. Marraskuun 4. päivänä vuonna 2005 hän voitti Latinalaisen Amerikan raskaansarjan tittelin loppuunmyydyssä nyrkkeilyottelussa.
Mollo ja hänen johtoryhmänsä pyrkivät tämän jälkeen hankkimaan isompia vastustajia. Mollo otteli DaVarryl Williamssonin kanssa, mutta hävisi ottelun kuitenkin neljännessä erässä. Mollo sanoi ottelun jälkeen, että hän halusi ottaa askelen eteenpäin urallaan, ja tietää, miten hyvin hän pärjäisi veteraani-iskijöitä vastaan. Hänen mielestään ottelu oli lopetettu ennenaikaisesti.
Mollo palasi kehään Chicagossa 25. elokuuta 2006, ja voitti vaivattomasti Willie Walkerin ensimmäisessä erässä. Kamppailun myötä Mollo osoitti, että hänen kykynsä olivat ennallaan. Hän tunsi olonsa niin varmaksi, että uskoi pärjäävänsä raskaassasarjassa hyvin. Lokakuun 6. päivänä vuonna 2006 Mollo voitti Kevin McBriden toisessa erässä teknisellä tyrmäyksellä. McBride tunnetaan parhaiten samana vuonna käymästään ottelustaan Mike Tysonin kanssa.
19. tammikuuta 2008 Mollo otteli puolalaisen Andrzej Gołotan kanssa, mutta hävisi tuomarien yksimielisellä päätöksellä.
Mollo palasi kehään 07.11.2008 kohdaten Jameel McClinen. Mollo hävisi kamppailun tuomariäänin täysien erien jälkeen.
Vietettyään yli vuoden poissa kehästä Mollo palasi vuoden 2010 maaliskuussa nyrkkeilykehään voittaen Billy Zumbrunin tuomariäänin kahdeksaneräisen ottelun päätteeksi.
Ivor Danvers

Ivor Danvers (14. kesäkuuta 1932 – 13. maaliskuuta 2020) oli brittiläinen näyttelijä. Hänet muistetaan parhaiten Gerald Urquhartin roolista BBC:n draamasarjassa "Howards' Way" (1985–1990). Howards Wayn lisäksi Danvers esiintyi televisiosarjoissa "Z-Cars", "Softly, Softly", "The Troubleshooters", "Juliet Bravo", "Tenko", "Minder", "Terry and June" ja "Keeping Up Appearances".
Kopio Niini

Kopio Niini on vuonna 1957 Helsingissä perustettu tulostus- ja painotalo. Vuonna 2019 se muutti markkinointinimekseen Niini.
Kopio Niini on perheyritys, joka kuuluu Suomen suurimpiin kopio- ja painopalveluiden tuottajiin. Yrityksen liikevaihto on noin 10 milj. euroa ja henkilökuntaa noin 130.
Historia.
Yrityksen toiminta alkoi 15. helmikuuta 1957 Helsingissä Valokopiolaitos V. Niini -nimellä. Yrityksen perustivat Veikko ja Eila Niini. Aluksi yrityksen tärkeintä asiakaskuntaa olivat rakennusteollisuuden alalla toimivat arkkitehdit, insinöörit, rakennuttajat ja pientalorakentajat. 1950-luvulla piirustuskopiointi tapahtui perinteisellä ammoniakkikehitteisellä kopiointimenetelmällä. 
Vuonna 1998 yrityksen toimintaa laajennettiin Viroon. Kopio Niinin osakkuusyritys Koopia Niini &amp; Rauam palvelee Tallinnassa kahdessa toimipaikassa, jotka työllistävät yhteensä yli 20 henkeä.
Vicoba

Vicoba (, , toisinaan myös ViCoBa tai Vikoba), on jäsentensä omistama, pankkitoimintaa ylläpitävä mikrolaina- ja talletusjärjestelmä. Lainoja myönnetään ainoastaan osakkaille. Malli on alun perin kehitetty Nigerissä 1990-luvun puolivälissä, josta se levisi 2000-luvun alussa Tansaniaan, ja nimettiin Vicobaksi. Malli on yleistynyt Tansanian maaseutukylissä valtion tuella.
Vicoban etuna on se, että se on lähellä asiakkaitaan. Maaseudun kylissä ei ole suurien pankkien toimipisteitä, ja niiden kulkuyhteydet ovat huonoja, joten tämä on suuri etu. Vicoban jäsenet päättävät itse luottojen koron, joka on yleensä lähellä tavanomaista korkotasoa. Pankki voi myös myöntää korotonta lainaa hädänalaiselle jäsenelleen, esimerkiksi lääkkeitä varten.
Vicoban jäsenet voivat ostaa pankin osuuksia ja lainata rahaa mikäli heidän hakemuksensa hyväksytään. Vicobat antavat myös koulutusta taloudenhoitoa ja yritystoimintaa koskevissa asioissa. Pääoma kootaan osakkailta, ja yksi osuus voi olla esimerkiksi 500 Tansanian šillinkiä.
Tansaniassa Vicobat rinnastetaan lainsäädännössä osuuskuntiin, ja niiden toimintaa säätelee maan osuuskuntalaki. Osa Tansanian Vicobista onkin virallisia, rekisteröityjä osuuskuntia, ja maan pyrkimyksenä on ollut edistää Vicobien rekisteröitymistä.
Tihisenniemi

Tihisenniemi on Kajaanissa Kajaaninjoen alajuoksulla sijaitseva niemi. Tihisenniemen teollisuusalueelle perustettiin keväällä 1907 Kajaanin Puutavara Osakeyhtiön saha, josta sadan vuoden aikana on kehittynyt UPM-Kymmene Oyj:n Kajaanin tehtaat (aikaisemmin Kajaani Oy ja Yhtyneet Paperitehtaat Oy Kajaani) Tihisenniemellä tarkoitettiin ennen pelkästään sen nimistä niemeä Peurapäänlahden rannalla. Peurapäänlahti täytettiin sittemmin osaksi teollisuusaluetta ja nykyään Tihisenniemellä ymmärretään koko UPM-Kymmene Oyj:n Kajaanin tehdasaluetta. 
Alueesta on vuoden 2009 alusta saakka käytetty markkinointinimeä Renforsin Ranta. Nimi perustuu kajaanilaiseen uistintehtailija Herman Renforsiin.
Tihisenniemellä on sijainnut seuraavia teollisuuslaitoksia:
Tracey Childs

Tracey Childs (s. 30. toukokuuta 1963) on brittiläinen näyttelijä. Hänet muistetaan ennen kaikkea Lynne Howardin roolista BBC:n draamasarjassa "Howards' Way" (1985–1990).
Childs on jatkanut televisiouraansa aina 2000-luvulle muun muassa roolillaan sarjassa "Naapureita ja ystäviä" ("Born and Bred"). Hän erosi vuonna 1998 puolisostaan, näyttelijäkollega Tony Anholtista.
Tony Anholt

Tony Anholt (19. tammikuuta 1941 – 26. heinäkuuta 2002) oli brittiläinen näyttelijä. Hän esiintyi muun muassa BBC:n draamasarjassa "Howards' Way" (1985–1990).
Anholt syntyi Singaporessa. Hän oli vuosina 1964–1986 naimisissa ensimmäisen puolisonsa, Sheilan kanssa; näyttelijä Christien Anholt on heidän lapsensa. Toisessa avioliitossaan Anholt oli vuosina 1990–1998 näyttelijäkollegansa Tracey Childsin kanssa. 
Anholt kuoli aivokasvaimeen Lontoossa ollessaan 61-vuotias.
Athletic World

Athletic World () on Bandain vuonna julkaisema urheilupeli Nintendo Entertainment System -pelikonsolille. 
Pelin tarkoituksena on ohjata pelissä esiintyvää juoksijaa juoksuradalla. Pelaamiseen tarvitaan Family Fun Fitness (PowerPad) -peliohjain. Suomessa peliä myytiin aikoinaan samassa paketissa peliohjaimen kanssa.
Peli tuli tunnetuksi myös Spede Pasasen "Speden Spelit" -televisio-ohjelmasta, jossa kyseisestä peliä pelattiin.
Lindy Booth

Lindy Booth (s. 2. huhtikuuta 1979) on kanadalainen näyttelijä. Hänellä on ollut rooli muun muassa televisiosarjassa "Aarteenmetsästäjä". 
Booth syntyi Oakvillessa, Ontariossa, jossa hän myös valmistui high schoolista. Hän ei ole rajoittanut uraansa televisioon, vaan on suorittanut myös elokuvarooleja (mm. "Cry Wolf", 2005).
Tanja Reichert

Tanja Reichert (s. 19. syyskuuta 1980) on kanadalainen näyttelijä. Hän syntyi Vancouverissa, Brittiläisessä Kolumbiassa, ja aloitti uransa teinivuosinaan.
Reichert on esiintynyt muun muassa televisiosarjassa "Aarteenmetsästäjä" ja useissa elokuvissa, kuten "Scary Movie".
Dulcie Gray

Dulcie Gray CBE (s. 20. marraskuuta 1919 Kuala Lumpur, Malesia – 15. marraskuuta 2011) oli brittiläinen näyttelijä. 
Gray opiskeli Webber Douglasin näyttämötaiteen akatemiassa, jossa hän tapasi tulevan pitkäaikaisen puolisonsa, näyttelijä Michael Denisonin. Molemmista tehtiin vuonna 1983 Brittiläisen imperiumin ritarikunnan komentajia. Parin avioliitto kesti aina miehen kuolemaan (1998). 
Grayn merkittäviä rooleja oli osa BBC:n draamasarjassa "Howards' Way" (1985–1990). Hän on toiminut myös laulajana ja julkaissut rikoskirjallisuutta.
Sandra McCoy

Sandra Christina McCoy (s. 14. elokuuta 1979 Santa Clara, Kalifornia) on yhdysvaltalainen näyttelijä ja tanssija. Hänet tunnetaan varsinkin roolista elokuvassa "Cry Wolf" (2005). Sanda on puoliksi filippiiniläinen ja puoliksi irlantilainen.
McCoy valmistui Santa Claran yliopistosta, Kaliforniasta, pääaineenaan psykologia. Hänen vanhempansa ja pikkuveljensä kuolivat syksyllä 1993 traagisessa lento-onnettomuudessa ja Sandra jäi ainoana perheestä henkiin.
McCoyn läpimurto tapahtui hänen esiintyessä poikabändi N'Syncin musiikkivideolla "Pop". Hän toimi cheerleaderinä Los Angeles Lakers -joukkueelle 2002–2003.
Maaliskuussa 2007 Sandra pyrki seitsemänneksi jäseneksi Pussycat Dollssiin tosi-tv-sarjassa , mutta karsiutui jo heti ensimmäisessä pudotuksessa.
Sandra oli mukana monissa pienissä rooleissa tunnetuissa televisiosarjoissa ennen suurta rooliaan elokuvassa Cry Wolf, jossa hän tapasi myös entisen kihlattunsa näyttelijä Jared Padaleckin. McCoy ja Padalecki tapailivat 2005 lähtien ja menivät kihloihin alkuvuodesta 2008, mutta purkivat kihlauksensa huhtikuussa 2008. 
McCoy on amerikkalaisen Mensan jäsen.
Steve Webb

Steve Webb on walesilainen rock/jazz-laulaja-kitaristi, joka innostui musiikista ostettuaan ensimmäisen kitaransa Maltalta vuonna 1963. Hän on tehnyt yhteistyötä muun muassa Hasse Wallin kanssa. Hän aloitti uransa Jess Roden Bandissä vuonna 1974 ja päätti uransa yhtyeessä vuonna 1978. Tämän jälkeen hän liittyi vuonna 1980 yhtyeeseen nimeltä Lion. V. Vuonna 1986 Webb aloitti oman soolouransa ja yhteistyönsä kitaristi Hasse Wallin kanssa.
Webb on asunut Suomessa vuodesta 1998.
Alizé Cornet

Alizé Cornet (s. 22. tammikuuta 1990 Nizza) on ranskalainen tennispelaaja. Hän aloitti ammattilaisuransa vuonna 2006.
Alizé Cornet nousi toukokuussa 2008 maailman rankinglistalla sijalle 20. Hän ylsi maaliskuussa 2008 ensimmäistä kertaa WTA-turnauksen loppuotteluun Acapulcossa. Loppuottelussa hän hävisi Flavia Pennettalle eräluvuin 0–6, 6–4, 1–6. Toisen kerran hän esiintyi loppuottelussa toukokuussa Rooman turnauksessa. Tällöin Jelena Janković oli häntä parempi eräluvuin 2–6, 2–6. Välieriin saakka hän pääsi huhtikuussa Amelia Islandin ja Charlestonin turnauksissa. Heinäkuussa hän saavutti ensimmäisen WTA-turnausvoittonsa kaatamalla Budapestin loppuottelussa slovenialaisen Andreja Klepačin eräluvuin 7–6(5), 6–3.
Ensiesiintymisensa Grand Slam -turnauksissa Cornet teki kotimaassaan vuonna 2005. Ensimmäisen kerran hän ylsi kolmannelle kierrokselle Yhdysvaltain avoimissa 2007, jolloin hänet pudotti jatkosta Jelena Janković eräluvuin 6–4, 2–6, 3–6. Kolmannelle kierrokselle hän pääsi myös Ranskan avoimissa 2008, jolloin hänet voitti Agnieszka Radwańska erin 4–6, 4–6, ja Yhdysvaltain avoimissa 2008, jolloin hänet kukisti Anna-Lena Grönefeld lukemin 4–6, 5–7. Wimbledonissa 2008 hän putosi ensimmäisellä kierroksella Anastasia Pavljutšenkovan voittaessa hänet luvuin 6–7(6), 6–7(4).
Australian avoimissa 2009 Cornet pääsi neljännelle kierrokselle voittamalla ensin kaksi sijoittamatonta pelaajaa ja sitten Daniela Hantuchován eräluvuin 4–6, 6–4, 6–2. Neljännellä kierroksella hän hävisi Dinara Safinalle erin 2–6, 6–2, 5–7.
Kesäkuussa 2012 Cornet saavutti toisen turnausvoittonsa kaksinpelissä voitettuaan Bad Gasteinin loppuottelussa Yanina Wickmayerin. Kolmannen turnausvoittonsa hän saavutti Strasbourgissa toukokuussa 2013, neljännen Katowicessa huhtikuussa 2014, viidennen Hobartissa tammikuussa 2016 ja kuudennen Gstaadissa heinäkuussa 2018.
Ganes (albumi)

Ganes on samannimisen suomalaisen elokuvan soundtrack. Se julkaistiin 26. syyskuuta 2007.
Kappaleet.
Kappaleet esittää Ganes-yhtye, ellei toisin mainita. "Kursiivilla" merkityt ovat puheosuuksia elokuvasta.
Tim Damerau

Tim Damerau (s. 8. heinäkuuta 1981) on saksalainen pistooliampuja.
Tim Damerau saavutti MM-kilpailuissa Barcelonassa 1998 poikien sarjassa 25 metrin olympiapistoolilla joukkumaailmanmestaruuden ja henkilökohtaista hopeaa.
Jorge Llames

Jorge Llames (s. 17. lokakuuta 1978 Asturia) on espanjalainen pistooliampuja ja maailmanmestari.
Jorge Llames voitti MM-kilpailuissa Barcelonassa 1998 henkilökohtaisen maailmanmestaruuden ja joukkuepronssin 25 m olympiapistoolissa.
Santa Cruz (Madeira)

Santa Cruz on kunta Portugalille kuuluvalla Madeiran saarella. Kunnassa on arviolta 43 925 asukasta (vuonna 2015) ja sen pinta-ala on 81,5 neliökilometriä.
Suurin osa kunnan pinta-alasta on vuoristoseutua, viljelysmaiden peittäessä loppuosan tasamaat. Santa Cruzin nimi merkitsee suomeksi "Pyhää ristiä". Santa Cruzin naapureina ovat koillispuolella Machico, pohjoisessa Santana ja lännessä saaren pääkaupunki Funchal, jonne johtaa saaren ainoa moottoritie. Santa Cruzin kuntaa kuuluvat myös avomerellä vajaan 40 kilometrin päässä olevat Desertassaaret. Santa Cruz on asukasluvultaan Madeiran kolmanneksi suurin kunta Funchalin ja Câmara de Lobosin jälkeen.
Espanja yleisurheilun maailmanmestaruuskilpailuissa

Espanja on osallistunut kaikkiin yleisurheilun ulkoratojen täyden ohjelman maailmanmestaruuskilpailuihin, jollaiset järjestettiin ensimmäisen kerran vuonna 1983. Kisojen järjestäjämaana se oli vuonna 1999, jolloin isäntäkaupunkina toimi Sevilla. Maa on saavuttanut yhteensä 46 mitalia, ja parhaiten se on menestynyt kävelyssä sekä keskipitkillä ja pitkillä juoksumatkoilla. Kenttälajeissa vain kaksi pituushyppääjää sekä yksi korkeushyppääjä ovat yltäneet mitaleille.
Espanjan ensimmäinen kaksinkertainen maailmanmestari oli Abel Antón, vuosien 1997 ja 1999 maratonjuoksun ykkönen. Budapestissä 2023 kävelijät Álvaro Martín ja María Pérez voittivat kumpikin molemmat ohjelmassa olleet kävelymatkat. Muut kultamitalistit ovat vuoden 1995 MM-maratonin voittanut Martín Fiz, vuoden 1993 kävelymestarit Valentí Massana ja Jesús Ángel García, vuonna 1999 pituushypyn voittanut, Kuubasta muuttanut Niurka Montalvo sekä vuonna 2015 maailmanmestaruuden 20 kilometrin kävelyssä voittanut Miguel Ángel López. Garcia on saavuttanut neljä mitalia, ja kolmeen mitaliin on yltänyt 20 kilometrin kävelyn kolminkertainen hopeamitalisti Francisco Javier Fernández. Marta Domínguez voitti 3 000 metrin estejuoksun maailmanmestaruuden Berliinissä 2009, mutta menetti voittonsa vuonna 2015 dopingin käytön vuoksi.
Pekingin MM-kilpailuissa 2015 Espanja saavutti Miguel Ángel Lópezin kultamitalin lisäksi vain yhden pistesijan, jonka toi Ruth Beitia korkeushypyn viidennellä sijallaan. Lontoossa 2017 Espanja jäi mitaleitta saavuttaen viisi pistesijaa parhaana sijoituksena Adel Mechaalin neljäs sija 1 500 metrillä. Dohassa 2019 Orlando Ortega saavutti 110 metrin aitajuoksussa pronssia. Lisäksi pisteille ylsi seitsemän urheilijaa. Kävelijä Jesús Ángel García kilpaili ennätyksellisesti jo 13. MM-kisoissaan ja sijoittui 50 kilometrin kävelyssä kahdeksanneksi. Eugenessa 2022 Espanja sai kaksi pronssimitalia ja kuusi muuta pistesijaa. Mitaleilla olivat Mohamed Katir 1 500 metrin juoksussa ja Asier Martínez 110 metrin aitajuoksussa.
Budapestissä 2023 Espanja sijoittui mitalitaulukossa neljällä kullallaan ja yhdellä hopealla kolmanneksi. Budapestissä kaikki kävelyn kultamitalit menivät Espanjaan kun Álvaro Martín voitti miesten 20 ja 35 kilometrin kilpailut ja María Pérez naisten vastaavat matkat. Lisäksi Mohamed Katir sijoittui toiseksi 5 000 metrin juoksussa.
Kibaru

Kibaru (”Uutiset”) on Malin pääkaupungissa Bamakossa ilmestyvä bambarankielinen sanomalehti. Sillä on kaksi sisarlehteä, fulaninkielinen "Kabaaru" ja soninkenkielinen "Xibaare".
Unescon tuella vuonna 1972 perustettu "Kibaru" oli Malin ensimmäinen kansallisilla kielillä julkaistu sanomalehti. Sen perustaminen liittyi kansallisilla kielillä aloitettuun lukutaito-opetukseen. Vastikään lukemaan oppineille haluttiin tarjota hyödyllistä luettavaa.
Ensisijaisesti maaseudun asukkaille suunnatun lehden tavoitteena on maaseudun kehittäminen. Se levittää tietoa maataloudesta, terveydenhoidosta, koulutuksesta ja ympäristönsuojelusta sekä kansalaisten oikeuksista ja velvollisuuksista. Lukijoiden kirjeet muodostavat huomattavan osan lehden sisällöstä.
Lehden kulta-aikaa olivat 1970- ja 1980-luvut. CMDT:n, Office du Nigerin ja muiden maaseudun kehittämisorganisaatioiden tukemana sen levikki nousi pian 8 000 kappaleeseen. Vuonna 1983 "Kibarun" rinnalle perustettiin fulaninkielinen "Kabaaru" ja vuonna 1989 soninkenkielinen "Xibaare". Niiden levikki oli parhaimmillaan 22 000 kappaletta.
Kansainvälisten ja kotimaisten yhteistyökumppanien väistyessä "Kibarun" toiminta on taantunut. Kuukausittain ilmestyvää lehteä julkaisee Malin hallituksen lehdistö- ja tiedotustoimiston AMAP:in yhteisölehtien osasto. Sen levikki on nykyään yli 6 000 kappaletta. "Kibarun" kuten muidenkin kansallisilla kielillä ilmestyvien lehtien suurin ongelma on niiden saaminen maaseudun lukijoiden ulottuville. Lehtien asemaan on vaikuttanut myös sähköisten viestimien yleistyminen.
John R. Vane

John Robert Vane (29. maaliskuuta 1927 Tardebigg, Worcestershire – 19. marraskuuta 2004 Farnborough) oli brittiläinen Nobelin lääketieteen palkinnolla palkittu biokemisti.
Ura.
Vanen isä, nimeltään Maurice Vane, oli venäläisen maahanmuuttajaperheen lapsi ja hänen äitinsä, Frances Vane, oli rakentajaperheestä. Vane kävi King Edward XIV Highschoolin Birminghamissa. 12-vuotiaana hän sai vanhemmiltaan kemistipaketin, jonka avulla hän suoritti joitain kokeita. Hän opiskeli vuodesta 1944 lähtien Birminghamin yliopistossa, jossa hän pettyi kokeellisten tutkimusten puutokseen. Sen jälkeen hän meni opiskelemaan Oxfordin yliopistoon farmakologiaa.
Vuonna 1982 hänelle myönnettiin Nobelin lääketieteen palkinto yhdessä Sune K. Bergströmin ja Bengt I. Samuelssonin kanssa prostaglandiineihin liittyvistä tutkimuksistaan. Vuonna 1989 hänelle myönnettiin Royal Societyn Royal Medal.
Vane oli naimisissa ja hänellä oli kaksi tytärtä.
Boaz Mauda

Boaz Mauda (בועז מעודה, s. 23. huhtikuuta 1987) on israelilainen laulaja. Hän voitti Pop Idolia muistuttavan laulukilpailun, Kokhav Noladin, viidennen tuotantokauden vuonna 2007. Hän edusti maataan vuoden 2008 Eurovision laulukilpailussa.
Eurovision laulukilpailu.
14. marraskuuta 2007 IBA ja Israelin Channel 2 -kanava ilmoittivat, että Boaz Mauda on valittu edustamaan Israelia vuoden 2008 Eurovision laulukilpailussa Belgradissa, Serbiassa. Karsintakilpailu oli käyty helmikuussa 2008. Mauda osallistui 20. toukokuuta 2008 pidettyyn euroviisujen ensimmäiseen semifinaaliin, jossa hän esitti kappaleen "Ke'ilu kan". Mauda äänestettiin laulullaan yhdeksi kymmenestä, jotka jatkoivat kilpailua finaalissa 24. toukokuuta. Kilpailun finaalissa Mauda päätyi yhdeksännelle sijalle 25 laulun joukosta.
Marta Domachowska

Marta Domachowska (s. 16. tammikuuta 1986 Varsova) on puolalainen tennispelaaja, joka aloitti lajin harrastamisen 7-vuotiaana ja aloitti vuonna 2001 ammattilaisuransa.
Domachowska on yltänyt Australian avoimissa neljännelle kierrokselle, jolloin hän voitti kolmannen kierroksen ottelussaan Li Nan 6–2, 2–6, 4–6. Neljännen kierroksen ottelussa hän hävisi Venus Williamsille luvuin 4–6, 4–6. Ranskan avoimissa hän ylsi toiselle kierrokselle vuosina 2005 ja 2008. Wimbledonissa hän pääsi toiselle kierrokselle vuonna 2008. Yhdysvaltain avoimissa hän on jäänyt avauskierrokselle jokaisena kertana kun on osallistunut. Hänen paras ranking-sijoituksensa 37 on saavutettu 3. huhtikuuta 2006.
Siljan

Siljan on järvi Keski-Ruotsissa Taalainmaalla. Järvi on Ruotsin kuudenneksi suurin, ja sen suurin syvyys on 120 metriä. Järven pinta-ala on samaan vesistöön kuuluvat Orsasjön ja Insjön mukaan lukien 354 neliökilometriä, ja suurin asutuskeskus sen rannalla on Mora. Siljan sijaitsee "Siljansringenin", devonikautisen meteorikraatterin alueella. Alueella on säilynyt runsaasti fossiilipitoisia ordoviki-, siluuri- ja kambrikautisia sedimenttejä.
Aimla

Aimla () on kylä Viron Viljandimaalla Põhja-Sakalan kunnassa. Kylä sijaitsee 20 kilometrin päässä Suure-Jaanista ja 18 kilometriä Viljandin kaupungista. Lähin rautatieasema, Olustvere, on 15 kilometrin päässä. Kylässä on Aimlan kartano.
Kylän pinta-ala on 24,22 neliökilometriä ja siellä on 79 asukasta (vuonna 2006), joten kylän asukastiheys on 3,26 asukasta neliökilometrillä.
Arjadi

Arjadi (myös "Arjandi", ) on kylä Põhja-Sakalan kunnassa, Viljandimaalla. Arjadin lähiympäristössä sijaitsevat Arjadin suo ja oja. Asukkaita kylässä on 39 (2006).
Nicholas Henderson

John Nicholas Henderson (1. huhtikuuta 1919 – 16. maaliskuuta 2009) oli brittiläinen diplomaatti. Hän toimi maansa Puolan- (1969–1971), Länsi-Saksan- (1972–1975), Ranskan- (1975–1979) ja Yhdysvaltain-suurlähettiläänä (1979–1982). 
Henderson avioitui vuonna 1951 Mary Barberin kanssa, josta jäi leskeksi vuonna 2004.
Henderson kirjoitti eläkkeelle jäätyään useita historiallisia teoksia. Näistä tunnetuimpia on "Mandarin", joka on tilitys hänen urastaan diplomaattina.
Ralph Houk

Ralph George Houk (9. elokuuta 1919 – 21. heinäkuuta 2010) oli yhdysvaltalainen baseballpelaaja, -valmentaja ja -joukkueenjohtaja. Hän oli siepparina New York Yankeesissa vuosina 1947–1954.
Kansasin Lawrencessa syntynyt Houk oli toisen maailmansodan veteraani. 
Houk työskenteli peliuransa jälkeen joukkueenjohtajana New York Yankeesissa, Detroit Tigersissä ja Boston Red Soxissa. New York Yankeesin hän ohjasi World Series -mestaruuteen perättäisinä vuosina 1961 ja 1962.
Edmund Hockridge

Edmund Hockridge (9. elokuuta 1919 – 15. maaliskuuta 2009) oli kanadalainen laulaja. Hän esiintyi uransa aikana lukuisissa musikaaleissa ja saavutti mainetta varsinkin ”Hey There” -laululla, joka kuului vuonna 1954 "The Pajama Gamen" ensimmäiseen näytökseen. Hockridge tulkitsi kyseisessä musikaalissa Sid Sorokinin roolin.
John Houbolt

John Cornelius Houbolt (10. huhtikuuta 1919 – 15. huhtikuuta 2014) oli yhdysvaltalainen insinööri. Hän oli keskeinen hahmo Apollo-ohjelman suunnittelussa: hänen tukemansa suoritustapa "kuun kiertoradalla kohtaaminen" () tuli valituksi vuonna 1962. 
Reed Birney esitti Houboltin roolin television minisarjassa "Avaruuden sankarit".
Ligier JS31

Ligier JS31 oli Michel Tétun ja Michel Beaujonn suunnittelema Formula 1 -auto, jota Ligier-talli käytti kaudella . Voimanlähteenä autossa oli Juddin valmistama 3,5 litrainen V8-moottori. Autoa kilpailuissa ajoivat ranskalainen René Arnoux ja ruotsalainen Stefan Johansson.
Pisteitä autolla ei saavutettu. Johansson ajoi parhaimmillaan maaliin yhdeksäntenä ja Arnoux kymmenentenä. Auton parhaaksi aika-ajosijoitukseksi jäi Arnoux'n kahdesti saavuttama 17. lähtöruutu.
Emyr Humphreys

Emyr Humphreys (15. huhtikuuta 1919 – 30. syyskuuta 2020) oli brittiläinen kirjailija. Hän syntyi ja opiskeli Walesissä.
Vaikka Humphrey antautui täyspäiväiselle kirjoittamiselle vasta 1970-luvun alussa, hän oli menestynyt jo aiemmin; hänet oli esimerkiksi palkittu Somerset Maugham Awardilla jo 1950-luvulla.
Humphrey on luonut monipuolisen tuotannon, johon kuuluu lukuisten romaanien ohella muun muassa runoutta.
Sädeoptiikka

Sädeoptiikaksi tai geometriseksi valo-opiksi kutsutaan sellaista valo-oppia, jossa valon kulkua tarkastellaan käyttämällä mallina yksittäisiä valonsäteitä. Valonsäteiden oletetaan kulkevan Huygensin periaatteen mukaisesti aaltorintaman normaalin suuntaisesti.
Sädeoptiikka sisältää neljä perusaksioomaa, jotka ovat seurausta niin kutsutusta Fermat'n periaatteesta. Kokeellisesti määritetyt geometrisen sädeoptiikan perusaksioomat kuuluvat seuraavasti:
Salon seudun kuntaliitos 2009

Salo ja yhdeksän ympäröivää kuntaa yhdistettiin uudeksi Salon kaupungiksi 1. tammikuuta 2009. Tässä Suomen suurimmassa kuntaliitoksessa olivat mukana Salon lisäksi Halikko, Kiikala, Kisko, Kuusjoki, Muurla, Pertteli, Perniö, Suomusjärvi ja Särkisalo. Uusi Salo kattaa lähes koko Salon seutukunnan lukuun ottamatta Someroa, joka jättäytyi pois kuntaliitoshankkeesta.
Kuntaliitosta oli selvittämässä sisäasiainministeriön asettama kuntajakoselvittäjä Arto Koski, jonka esityksen mukaan liitos toteutetaan. Uusi Salo otti vaakunakseen Halikon vaakunan.
Uuden Salon naapurikunnat ovat Somero, Lohja, Raasepori, Kemiönsaari, Sauvo, Paimio, Marttila ja Koski Tl.
Liitosprosessi.
Salon seudun kuntien yhdistyminen alkoi kesällä 2006 esiselvityksellä, jonka mukaan koko Salon seutukunnan olisi hyvä yhdistyä yhdeksi kunnaksi. Somero jättäytyi esiselvityksen jälkeen suunnittelusta pois katsoessaan jäävänsä uuden kunnan syrjäseuduksi.
Kymmenen kuntaa jatkoi liitosselvittelyä ja marraskuussa 2006 sisäasiainministeriön asettama kuntajakoselvittäjä Arto Koski alkoi rakentaa esitystä. Koski sai esityksensä suur-Salosta valmiiksi toukokuussa 2007, ja kunnat äänestivät sen toteuttamisesta seuraavassa kuussa. Uusi Salo sai valtiolta porkkanarahaa 17 miljoonaa euroa, jotka oli tarkoitus käyttää liitoksen kustannusten kattamiseen, sekä peruspalveluiden tehostamiseen.
Valtioneuvosto päätti kuntaliitoksesta 22. marraskuuta 2007.
Äänestys liitoksesta.
Äänestys kuntaliitoksesta järjestettiin 11. kesäkuuta 2007. Kiikalassa, Kiskossa, Kuusjoella, Muurlassa, Perttelissä, Suomusjärvellä ja Särkisalossa kuntaliitos hyväksyttiin kunnanvaltuustoissa yksimielisesti. Salossa liitosta kannatti 39 valtuutettua 43:sta ja Perniössä 24 valtuutettua 27:stä. Tiukin äänestys oli Halikossa, jossa 24 oli liitoksen kannalla ja 11 vastaan.
Candace Parker

Candace Nicole Parker (s. 19. huhtikuuta 1986 Saint Louis, Missouri) on yhdysvaltalainen koripalloilija. Hän edustaa WNBA-liigan Los Angeles Sparksia. Hän pelaa yleensä laitahyökkääjänä.
Ura.
Ennen ammattilaisuraa.
Ennen ammattilaisuraansa Parker pelasi Tennesseen yliopiston naisten koripallojoukkueessa Tennessee Lady Volunteersissa. Hän aloitti joukkueessa vuonna 2005 oltuaan edellisen kauden sivussa toipuessaan polvileikkauksista. Hän oli voittamassa "Lady Volsin" riveissä NCAA:n kaakkoisen konferenssin (Southeastern Conference) turnausmestaruutta vuonna 2006 ja kahta NCAA:n mestaruutta, vuosina 2007 ja 2008. Lady Volunteers voitti vuoden 2007 NCAA-loppuottelussa Rutgersin yliopiston joukkueen pistein 59–46 ja vuoden 2008 loppuottelussa Stanfordin yliopiston joukkueen pistein 64–48, ja Parker palkittiin molempina vuosina mestaruusturnauksen parhaana pelaajana. Hänet palkittiin myös Wade Trophylla vuonna 2007 ja Naismith Awardilla sekä John R. Wooden Awardilla vuosina 2007 ja 2008. Hän voitti mainitut palkinnot yliopistokoripallon vuoden naispelaajana.
Ennen yliopistouraansa Parker pelasi Naperville Central High Schoolin joukkueessa Napervillessa Illinois'ssa. Hän oli voittamassa kahta Illinois'n osavaltion mestaruutta, vuosina 2003 ja 2004. Parker palkittiin molempina vuosina USA Todayn ja Gatoraden vuoden parhaan naispuolisen high school -koripalloilijan palkinnoilla sekä Naismith Prep Player of the Year Awardilla.
WNBA-ura.
Los Angeles Sparks varasi Parkerin WNBA:n uusien pelaajien varaustilaisuuden ensimmäisen kierroksen ensimmäisenä varauksena huhtikuussa 2008. Parker aloitti ammattilaisuransa samana keväänä. Hän pelasi ensimmäisen WNBA:n runkosarjaottelunsa 17. toukokuuta, jolloin Sparks kohtasi Phoenix Mercuryn. Parker teki ottelussa, jonka Sparks voitti pistein 99–94, 34 pistettä ja on näin eniten pisteitä ensimmäisessä WNBA-ottelussaan tehnyt pelaaja. Edellinen ennätys, 25 pistettä, oli Cynthia Cooperin hallussa WNBA:n aloituskaudelta 1997.
Maajoukkue.
Parker valittiin syksyllä 2006 edustamaan Yhdysvaltain maajoukkuetta koripallon naisten maailmanmestaruuskilpailuihin. Hän oli nuorin Yhdysvaltain naisten maajoukkueessa pelannut pelaaja sitten vuoden 1994. Yhdysvallat voitti turnauksessa pronssia. Vuonna 2007 hän oli voittamassa Amerikan mestaruusturnausta (FIBA Americas Championship for Women), jonka loppuottelussa Yhdysvallat kukisti Kuuban joukkueen pistein 101–71. Parker ja Tina Thompson olivat turnauksessa Yhdysvaltain joukkueen parhaat pistenaiset, kun molemmat tekivät viidessä ottelussa 69 pistettä. 
Yksityiselämä.
Parkerin vanhemmat ovat Larry ja Sara Parker. Hänellä on kaksi veljeä, joista toinen, Anthony Parker, on ammattilaiskoripalloilija. Anthony Parker on pelannut ammattilaisurallaan Philadelphia 76ersin, Orlando Magicin ja Toronto Raptorsin riveissä NBA-liigassa sekä israelilaisjoukkue Maccabi Tel Avivissa ja italialaisjoukkue Pallacanestro Virtus Romassa.
Parker on kihloissa NBA-koripalloilija Shelden Williamsin kanssa. Williams on edustanut keväästä 2008 Sacramento Kingsiä.
Underground-Rock

Underground-Rock on Suomen Talvisota 1939–1940 -yhtyeen ainoa albumi. Se julkaistiin vuonna 1970. CD-versiot julkaisi Siboney vuonna 1989 ja 2004. Kansikuva sekä muut kuvat ovat Timo Aarnialan työtä.
Kaikki sanoitukset ja sävellykset on tehty salanimillä. Levyn CD-version kansivihkoseen on myös liitetty M. A. Nummisen kirjoittama yhtyeen historiikki.
Annabella Sciorra

Annabella Gloria Philomena Sciorra (s. 29. maaliskuuta 1960) on yhdysvaltalainen näyttelijä. Hän on esiintynyt muiden muassa elokuvissa "Onnen kulissit" (1990), "Viidakkokuume" (1991), "Käsi, joka kehtoa keinuttaa" (1992) ja "Rohto" (1995).
Sciorra tunnetaan myös televisiosarjasta "Sopranos", jossa hän esitti Gloria Trilloa. Rooli toi hänelle vuonna 2001 Emmy-ehdokkuuden.
Valikoitu filmografia.
Lähde:
Laguna Seca

Laguna Seca Raceway (myös WeatherTech Raceway Laguna Seca, aiemmin Mazda Raceway Laguna Seca) on Kaliforniassa Yhdysvalloissa sijaitseva moottorirata, jota käyttävät niin kilpa-autot kuin -moottoripyörätkin. Rata valmistui vuonna 1957. Radan tunnetuimpia mutkia on ”korkkiruuvi” eli mutka 8.
Suomalaisista radalla voittoon ovat ajaneet Jyrki Järvilehto vuosina 1999 ja 2001 ja Mika Salo vuosina 2006 ja 2007. Molemmat ajoivat ALMS-sarjaa, kun he voittivat.
RTGS

Royal Thai General System of Transcription ('Kuninkaallinen thain kielen yleinen siirtokirjoitusjärjestelmä', lyhennettynä RTGS) on "Thaimaan kuninkaallisen akatemian" (Royal Thai Institute, ) julkaisema thain kielen romanisaatiojärjestelmä. Järjestelmä on virallinen suositus thain kirjoituksen transkriptioksi latinalaiselle aakkostolle, mutta myös kilpailevia ehdotuksia on käytössä. Sen ensiversio laskettiin julkisuuteen 1939, ja viimeisin on vuodelta 1999. RTGS on käytössä Thaimaan valtionhallinnon julkaisuissa, kylteissä ja liikenneopasteissa. Virallisen standardin asemaa nauttivan järjestelmän käyttö on kuitenkin satunnaista ja ontuvaa jopa viranomaisyhteyksissä: RTGS-standardin mukaan Thaimaan kuninkaan nimi kuuluu "Phumiphon Adunyadet", mutta standardista huolimatta yleisesti käytetään muinaisintialaiseen lähtökieleen palautuvaa oikeinkirjoitusta "Bhumibol Adulyadej".
RTGS on ääntämykseen perustuva transkriptiomenetelmä, jossa siirto ei ole enää palautettavissa alkumuotoonsa, toisin kuin translitterointijärjestelmä ISO 1194 (1998), joka perustuu thain oikeinkirjoitukseen.
Kritiikkiä.
RTGS-standardia on arvosteltu erityisesti seuraavien argumenttien perusteella:
Siirtotaulukko.
Konsonanttien transkriptio vaihtelee aseman mukaan. Vokaalien kohdalla väliviivaa käytetään osoittamaan vokaalia kannattavan konsonantin paikkaa.
Elvir Laković

Elvir Laković eli Laka on bosniahertsegovinalainen rock-laulaja. Hän edusti maataan vuoden 2008 Eurovision laulukilpailussa siskonsa Mirelan kanssa kappaleella "Pokušaj" ja tuli finaalissa kymmenenneksi 110 pisteellä.
Elämä.
Laković syntyi Goraždessa, Bosnia ja Hertsegovinassa. Hän opiskeli kitaransoittoa musiikkikoulussa, mutta jätti sen kesken. Hän esitti folkmusiikkia kahviloissa, ja esitti rock and rollia konserteissa. Laka äänitti ensimmäisen kappaleensa nimeltä "Malo sam se razocar'o" () vuonna 1998. Siitä alkoi hänen varsinainen uransa, ja hän julkaisi joka vuosi uuden laulun. Näitä olivat muun muassa "Vještica", "Mor'o" ja "Piškila".
Myöhemmässä koulussa hän perusti rockyhtyeen Deformacija poreza muutaman ystävänsä kanssa. Tällä ryhmällä hän osallistui paikallisiin kilpailutapahtumiin, joista eräässä heidän kappaleensa "Razocaro" sijoittui toiseksi vuonna 1999.
Vuonna 2003 Lakovićin laulu "Ja sam mor'o" voitti vuoden parhaan rockkappaleen tittelin Bosnia Davorin -musiikkikilpailussa. Vuonna 2004 hän lähti New Yorkiin, jossa hän yritti perustaa yhtyeen. Hän kuitenkin palasi pettyneenä kahden ja puolen vuoden kuluttua. Hän kuitenkin myöhemmin julkaisi sooloalbumin "Zec" vuonna 2007, ja vuonna 2008 hänet valittiin edustamaan maataan vuoden 2008 Eurovision laulukilpailussa.
Laković oli Bosnia ja Hertsegovinan pisteidenjulkistaja vuoden 2009 Eurovision laulukilpailussa.
Yasutaka Matsudaira

Yasutaka Matsudaira (22. tammikuuta 1930 – 31. joulukuuta 2011) oli japanilainen lentopalloilija, lentopallovalmentaja ja lentopallovaikuttaja. Hän luotsasi Japanin miesten lentopallomaajoukkueen kolme kertaa olympiamitaleille vuosina 1964–1972.
Pelaajaura.
Yasutaka Matsudaira aloitti lentopalloilijana vuonna 1942. Hän pelasi läpi uransa passarina. Matsudaira oli Japanin lentopallomaajoukkueen kapteeni, kun joukkue voitti kultaa Aasian kisoissa vuonna 1961.
Valmennusura.
Parhaiten Matsudaira tunnetaan kuitenkin valmentajana. Hän valmensi Japanin maajoukkueen pronssille vuoden 1964 Tokion kisoissa, kun lentopallo oli ensimmäistä kertaa olympialaisten ohjelmistossa. Neljä vuotta myöhemmin Meksikon olympialaisissa Japani oli hopealla ja Münchenissä 1968 Matsudaira luotsasi Japanin olympiakultaan. Valmentajana Matsudaira kehitti uudenlaisia hyökkäyskuvioita. Hän muun muassa kehitti niin sanotun kutospaikanhyökkäyksen.
Lentopallovaikuttaja.
Valmennustehtävien jälkeen Matsudaira teki pitkän uran lentopallovaikuttajana. Hän oli Japanin lentopalloliiton presidentti vuosina 1989–1995 ja Kansainvälisen lentopalloliiton (FIVB) varapresidentti vuosina 1994–1996. Matsudaira toimi myös Aasian lentopalloliitossa ja Japanin olympiakomitean varapresidenttinä.
Matsudaira valittiin Lentopallon Hall of fameen vuonna 1998 ensimmäisenä japanilaisena. Vuonna 2000 Kansainvälinen lentopalloliitto valitsi Yasutaka Matsudairan vuosisadan parhaaksi miesten joukkueen valmentajaksi.
Muuta.
Japanin maajoukkue kävi vuosina 1968–1972 vuosittain Suomessa harjoitusleirillä. Vuonna 1972 Yasutaka Matsudaira lahjoitti Suomen lentopalloliitolle Matsudaira Cupin, joka annetaan vuosittain Suomen parhaalle lentopalloilijalle.
Barbet Schroeder

Barbet Schroeder (s. 26. elokuuta 1941 Teheran, Iran) on ranskalainen elokuvaohjaaja. Hänen elokuviaan ovat muun muassa "Lisää! Lisää!" (1969), "La vallée" (1972), "Baarikärpänen" (1987), "Onnen kulissit" (1990), "Nuori naimaton nainen" (1992), "Koston suudelma" (1995), "Numeromurha" (2002), ja "Paholaisen asianajaja" (2007).
Schroeder on saanut useita palkintoja, kuten Césarin, ja ollut lisäksi ehdolla muiden muassa Oscarin ja Kultaisen palmun saajaksi.
Paitsi ohjaajana, Schroeder on työskennellyt myös tuottajana sekä käsikirjoittajana ja näytellyt usein vähäisiä elokuvarooleja. Hän on tuottanut Éric Rohmerin elokuvia, muun muassa sarjan "Six contes moraux".
Mirian I

Mirian I (), tarkemmin Mirvan (), oli Kartlin eli antiikin lähteiden nimellä Iberia tunteman muinaisen georgialaisen kuningaskunnan kuningas. Keskiaikaiset georgialaiset kronikat pitävät häntä Iberian kolmantena hallitsijana. Professori Cyril Toumanoff on ehdottanut vuosia 159–109 eaa. hänen hallintonsa mahdolliseksi ajankohdaksi.
Kronikan mukaan Iberian toinen kuningas Saurmag I kuoli ilman miespuolista perillistä. Dynastia selviytyi naissukulinjassa, kun Saurmagin tytär meni naimisiin Mirvanin kanssa. Häneen viitataan kertomuksessa nimellä Nebrotiani (), joka tarkoittaa "Nimrodin rotua" ja näyttää olevan geneerinen muinaisen Iranin aatelisiin viittaava termi. Hänen kerrotaan lisäksi kukistaneen vuoristolaisten hyökkäyksen Kakhetiin, ja hänen ansiokseen luetaan Darielin solan linnoittaminen.
Alessandro Bertolini

Alessandro Bertolini (s. 27. heinäkuuta 1971 Rovereto) on italialainen uransa päättänyt maantiepyöräilijä, joka kilpaili ammattilaisena vuosina 1994–2012. 
Bertolini voitti Pariisi–Bryssel-klassikon vuonna 1997 sekä UCI Europe Tour -sarjan kokonaiskilpailun kaudella 2006–2007. Vuoden 2008 Italian ympäriajossa hän voitti Cesenaan päättyneen 11. etapin oltuaan loppukirissä paras kolmen miehen kärkiryhmästä.
Maantiepyöräilyn MM-kilpailut, junioreiden maantieajossa pronssia
Euskal Bizikleta, 1. etapin voitto
Trofeo Dello Stretto, 3. etapin voitto 
Pariisi–Bryssel, voitto
Giro di Sardegna, 2. etapin voitto
Coppa Sabatini, toinen
Schynberg Rundfahrt, voitto
Itävallan ympäriajo, 3. etapin voitto 
Rauhanajo, 8. etapin voitto
Circuito de Getxo – Memorial Ricardo Otxoa, voitto
Vuelta a Burgos, mäkikilpailun voitto
Giro del Piemonte, voitto
Giro della Provincia di Lucca, kokonaiskilpailun ja 3. etapin voitto
Italian ympäriajo, 17. etapilla toinen
Coppa Sabatini, voitto
Coppa Agostoni, voitto
Circuit de la Sarthe, 4. etapin voitto
UCI Europe Tour, kokonaisvoitto
Coppa Placci, voitto
Giro del Veneto, voitto
Coppa Agostoni, voitto
Giro dell'Appennino, voitto
Settimana Ciclistica Internazionale, 1 a -etapin voitto
Tre Valli Varesine, toinen
Italian ympäriajo, 11. etapin voitto
Giro dell'Appennino, voitto
Giro del Trentino, 3. etapin voitto
Navaga

Navaga ("Eleginus nawaga") on turskien heimoon (Gadidae) kuuluva pohjoisten rannikkovesien kala. Sen levinneisyys ulottuu Kuolan rannikolta ja Vienanmereltä Karanmeren Obinlahdelle. 
Navagat elävät rannikon ja jään tuntumassa. Talvisajan ne viettävät rantavesissä, jossa kutu tapahtuu. Niitä tavataan jokisuissa ja ne nousevat myös täysin makeaan veteen. Kesällä ne siirtyvät avoveteen. Ne syövät äyriäisiä ja pohjaeläimiä ja myös pieniä kaloja, mukaan lukien pienempiä lajitovereitaan. Navagat ovat myös lukuisten muiden kalojen, nisäkkäiden ja lintujen tärkeitä saaliskaloja. Aikuiset navagat ovat 25–35 cm:n mittaisia mutta Vienanmeressä keskimäärin pienempiä, 15–25 cm.
Navagan kaupallinen kalastus on ollut lähinnä talvipyyntiä jään alta Vienanmeren lahdissa.
Navagan lähisukuinen sisarlaji on pohjoisen Tyynenmeren keltanavaga.
Snaz

Snaz (tai It's Naz) on Nazarethin tuplalivealbumi vuodelta 1981. Se on taltioitu Vancouverin Pacific Coliseumilla toukokuussa 1981. Se on myös kuusimiehisen kokoonpanon ensimmäinen julkaisu. Nuori skotti-kitaristi Billy Rankin ja jo edellisellä albumilla vieraillut Spirit-yhtyeestä tuttu kosketinsoittajaveteraani John Locke liittyivät yhtyeeseen. 
Albumi sisältää yhtyeen tunnetuimmat hitit ja materiaalia vuosilta 1973–1981 sekä studioalbumeilla ennenjulkaisemattomia covereita kuten "Java Blues" (Rick Danko) ja "Tush" (ZZ Top) sekä uuden studiokappaleen "Juicy Lucy" ja uuden studioversion kappaleesta "Morning Dew". 
Castlen CD-versiot (1987 ja 1997) olivat yhden levyn painoksia ja aikarajoituksen takia kappaleita oli karsittu. Puuttuvat kappaleet julkaistiin "The Fool Circle" -albumin Castlen remasteroidun painoksen (1998) bonuskappaleina. Eaglen vuoden 2002 30-vuotisjuhlapainos sisältää kaikki alkuperäisen version kappaleet. Salvo Recordsin vuonna 2011 julkaistu remasteroitu versio sisältää alkuperäisen version lisäksi bonus-materiaalia. 
Kappaleet.
Alkuperäinen versio.
A-puoli:
B-puoli:
C-puoli:
D-puoli:
Salvo Recordsin 2011 julkaistu remasteroitu versio.
CD 1:
CD 2:
Pirstaleet

Pirstaleet on vuonna 1997 ilmestynyt Yön kahdestoista studioalbumi. Singlenä siltä julkaistiin kappaleet ”Ansaan vielä sut saan” ja ”Miehen tie”. Levy nousi Suomen viralliselle listalle seitsemän viikon ajaksi ja oli korkeimmillaan sijalla seitsemän.
Patricia Neway

Patricia Neway (s. 30. syyskuuta 1919 Brooklyn, New York, Yhdysvallat – 24. tammikuuta 2012 Corinth, Vermont) oli yhdysvaltalainen sopraano ja näyttelijä. Hän sai vuonna 1960 Tony-palkinnon roolistaan musikaalissa "The Sound of Music". 
Neway loi monipuolisen uran oopperalaulajana. Hän menestyi yhtä lailla rokokoon aikaisissa kuin romanttisissa ja tuoreemmissakin teoksissa. Levytysten joukossa on Gian-Carlo Menottin "Konsuli".